DILONGO 17
Mose Wusola Kusadila Yave
Ku tsi yi Ngipiti dikanda di Yakobi diyiza zabakana bana ba Isaeli ayi bawu bayiza ba bawombo. Bo Yakobi ayi Zozefi bafwa, ntinu wunkaka wutona kuyala mu tsi yi Ngipiti. Falawo waba mona boma phila bana ba Isaeli baba wadila ku tsi yi Ngipiti. Diawu kakwikila bana ba Isaeli basala banga mimvika mu kuvanga mateya ma kutungila ayi vanga bisalu bi ngolo mu zitsola. Vayi bobwawu bana ba Isaeli baba bwelama beni. Falawo kasa tya ko. Dyawu katumina bavonda bana boso ba babakala bambutuka. Bukyedika bana ba Isaeli bayituka beni ayi baba mu kyunda mu mambu maba monika!
Mu dikabu di Isaeli muba nkyeto wumweka baba tanguninanga Yokebedi, wubuta mwana wumboti wu dibakala. Mwingi kukyeba mwana kabuta, nandi wuntula mu kiphanyi ayi wuntula mu ndeko mwila wu Nilo. Mwana wutheti wunkyeto wu Yokebedi, baba tanguninanga Miliami wusyala mu ndeko nlangu mwingi kukengidila khomb’andi yi kilezi.
Mwana wunkyeto wu Falawo bo kayenda ku nlangu mwingi kayobila, wumona kiphanyi va yilu nlangu kinlalubuka. Vayi mu khati muba mwanawutsombi waba dila ayi nandi wummona beni kyadi. Bo khomb’andi Miliami kamona bobo, wuyuvula mwana wu Falawo: ‘Wuntomba minu yitedila nkyeto wumweka mwingi kayemika ayi kakeba mwana awuwu?’ ‘Ngete yenda.’ Miliami wuyenda mwingi katela ngudi’andi Yokebedi. Bosi mwana wu Falawo wukamba Yokebedi: ‘Nata mwana awuwu wukhebila nandi buboti ayi wunyemika, minu yala kufuta.’
Bo mwana beni kayonzuka, Yokebedi wunnata kwidi mwana wu Falawo ayi wumvana dizina di Mose, nandi wunkyeba buboti banga mwan’andi. Mose wuyonzuka banga mwana ntinu ayi wuba lwaku lu kubaka kyosu kwa kima kaba tomba. Vayi Mose kasa zimbakana ko Yave. Nandi wuzaba ti kasa ba ko mwisi Ngipiti, angi wuba mwisi Isaeli dikabu di Nzambi. Dyawu kasodila kusadila Yave.
Bo kadukisa 40 di mimvu, Mose wubaka makani ma kusadisa dikabu dyandi. Kilumbu kinkaka bo kamona mwisi Ngipiti waba bula mvika wumweka mwisi Isaeli, Mose wu dasuka beni ayi wubula mwisi Ngipiti beni nate kafwa. Mwingi batu babika kuzaba mambu kavanga, wunzika mu ntoto. Bo Falawo kazaba mawu, wutomba kuvonda Mose. Diawu Mose katinina ku bwala bu mweka baba tedilanga Midiani. Vayi Yave wutatamana kukyeba Mose.
“Mu diambu di minu, [Mose], bu kayunduka, wumanga kuandi tedolo muana wu muana wunkyeto wu Falawo. Wumanga mona makhini mu ndambu thangu madi mu masumu vayi wuluta zola mona ziphasi va kimosi ayi batu ba Nzambi.”—Ebeleo 11:24, 25
kmb_Latn lua_Latn kon_Latn twi_Latn kon_Latn kon_Latn bem_Latn lua_Latn